Nøgleord

Sammendrag



Nøgleord

Tilnærmelse af lovgivningerne — fremgangsmåderne med hensyn til indgåelse af offentlige bygge- og anlægskontrakter — direktiv 93/37 — ordregivende myndigheder — offentligretlige organer — begreb — almenhedens behov uden for det industrielle eller kommercielle område — kriterier for bedømmelsen — enhed, der udøver aktiviteter med henblik på opførelse, drift og afhændelse af en medlemsstats fængsler — omfattet — [Rådets direktiv 93/37, art. 1, litra b), andet afsnit]

Sammendrag

Et organ skal for at kunne betegnes som et offentligretligt organ som omhandlet i artikel 1, litra b), andet afsnit, i direktiv 93/37 om samordning af fremgangsmåderne med hensyn til indgåelse af offentlige bygge- og anlægskontrakter opfylde tre kumulative betingelser, som er fastsat i bestemmelsen, nemlig at det skal være et organ, som er oprettet specielt med henblik på at imødekomme almenhedens behov, dog ikke behov af industriel eller kommerciel karakter, som er en juridisk person, og som er nært tilknyttet staten, lokale myndigheder eller andre offentligretlige organer.

Begrebet »almenhedens behov, dog ikke behov af industriel eller kommerciel karakter« henhører under fællesskabsretten og skal således gives en selvstændig og ensartet fortolkning i hele Fællesskabet. Det skal desuden fortolkes under hensyn til den sammenhæng, bestemmelsen indgår i, og det formål, der forfølges med det omhandlede direktiv. Begrebet omfatter dels behov, der opfyldes på en anden måde end ved at udbyde goder eller tjenesteydelser på markedet, dels behov, som staten af hensyn til almenvellet vælger selv at imødekomme, eller med hensyn til hvilke den ønsker at bevare en bestemmende indflydelse.

Spørgsmålet, om der er tale om almenhedens behov uden for det industrielle eller kommercielle område eller ej, skal bedømmes under hensyn til samtlige relevante retlige og faktiske omstændigheder, herunder de omstændigheder, der var afgørende i forbindelse med oprettelsen af det pågældende organ, og de betingelser, der regulerer dets virksomhed, som f.eks., om der er konkurrence på markedet, om selskabet forfølger et indtjeningsmæssigt hovedformål, om det bærer de risici, der er forbundet med udøvelsen af denne virksomhed, samt om virksomheden eventuelt finansieres af det offentlige. Hvis organet udøver sin virksomhed på normale markedsvilkår, har til formål at skabe indtjening og selv bærer de tab, der er forbundet med virksomhedsudøvelsen, er det nemlig ikke sandsynligt, at de behov, det skal imødekomme, falder uden for det industrielle eller kommercielle område.

Det følger heraf, at et statsejet erhvervsdrivende selskab, som er oprettet specielt med henblik på at udøve alle aktiviteter, som måtte være nødvendige med henblik på opførelse, drift og afhændelse af statsfængslerne, skal betragtes som et offentligretligt organ som omhandlet i artikel 1, litra b), andet afsnit, i direktiv 93/37, og dermed som en ordregivende myndighed som omhandlet i bestemmelsens første afsnit. Direktiv 93/37 finder således anvendelse på de fremgangsmåder for indgåelse af offentlige bygge- og anlægskontrakter, som iværksættes af dette selskab. Da de almene opgaver, et sådant selskab påtager sig at udføre, er en nødvendig betingelse for, at staten kan udøve sin beføjelser med hensyn til strafpålæggelse, er de nemlig uløseligt forbundet med den offentlige orden.

(jf. præmis 69, 79-82, 84, 85 og 93-95)